અમર્યાદ પુરુષોત્તમ કહેવાતા એવા કૃષ્ણ મનુષ્યના રૃપમાં આઠ પ્રકારનું સંગીત રેલાવતા તેવું મનાય છે. એક, બ્રહ્મા-શિવને વિસ્મય અર્પવા. બે, યમુનાનું વહેણ બદલવા. ત્રણ, ચંદ્રનું સ્તંભન કરવા. ચાર, ગાયોને આકર્ષવા. પાંચ, ગોપીઓને કોલ આપવા. છ, શરદ ઋતુને બોલાવવા. સાત, સર્વે ઋતુને પોંખવા અને આઠમું નાદસંધાન ફક્ત રાધા માટે અબાધિત. હવે આ આઠ પ્રકાર આપણને આઠ પાશ કરતાં અઘરા લાગે. બલ્કે અશક્ય લાગે. તો કરવું શું? સિમ્પ્લી, આપણે તો કૃષ્ણની કોપી કરવી છે ‘ને એય ભક્ત તરીકે તો આપણે સામાન્ય પાવો વગાડી શકીએ. કોઈ જાણકાર પાસે ના શીખી શકીએ તો ઇન્ટરનેટ પરથી શીખવા પ્રયત્ન કરીએ અને એય ના સેટ થાય તો જેમ ફાવે તેમ વગાડી શકીએ. કેમ કે સહેલી ‘ને ટૂંકી વાત છે કે જુગાર અને વાંસળી વચ્ચે આડો સંબંધ નથી, સીધો કૃષ્ણ છે.